**Δομή Ακολουθίας**

**Ασκήσεις**

**1.** Να γραφτεί αλγόριθμος ο οποίος θα διαβάζει το ονοματεπώνυμο, την τάξη και τη βαθμολογία σε τρία μαθήματα ενός μαθητή και θα υπολογίζει τον μέσο όρο του σε αυτά τα μαθήματα. Στη συνέχεια θα εκτυπώνει το όνομα του μαθητή την τάξη και το μέσο όρο.

**2.** Μια εταιρία έχει 3 υποκαταστήματα. Να γραφτεί αλγόριθμος που θα διαβάζει τα έσοδα για κάθε υποκατάστημα και θα εκτυπώνει τα συνολικά έσοδα της εταιρίας. Επίσης, θα υπολογίζει και θα εκτυπώνει το ποσοστό συμμετοχής σε αυτά καθενός από τα τρία υποκαταστήματά της.

**3.** Η εταιρεία κινητής τηλεφωνίας CityTel χρεώνει τις υπηρεσίες τηλεφωνίας που παρέχει στους συνδρομητές της ως εξής: Πάγια χρέωση 11 €, κάθε δευτερόλεπτο συνομιλίας 0.03 € ενώ κάθε γραπτό μήνυμα χρεώνεται προς 0.84 €. Να αναπτυχθεί αλγόριθμος που θα διαβάζει τον κωδικό ενός συνδρομητή, τον χρόνο ομιλίας και τα μηνύματα που έστειλε τον περασμένο μήνα και θα εκτυπώνει τον κωδικό και το ποσό που πρέπει να εισπράξει η CityTel. Τονίζεται ότι οι παραπάνω τιμές προσαυξάνονται με ΦΠΑ 19%.

**4.** Να γραφεί αλγόριθμος ο οποίος να δέχεται ως είσοδο την τιμή ενός προϊόντος και το ποσοστό της έκπτωσης και να υπολογίζει και να εμφανίζει την τελική τιμή του προϊόντος και το ποσό της έκπτωσης. Επίσης:

• Να γίνει το λογικό διάγραμμα.

• Να γίνει επαλήθευση μέσω πίνακα τιμών για τιμή 200 ευρώ και έκπτωση 10%.

**5.** Να γραφτεί αλγόριθμος που θα διαβάζει ένα ποσό σε ευρώ και θα το αναλύει σε χαρτονομίσματα των 20 ευρώ, των 10 ευρώ και των 5 ευρώ. Στο τέλος θα εμφανίζει πόσα από κάθε τύπο χαρτονομισμάτων υπάρχουν στον αρχικό αριθμό. Να γίνει επαλήθευση μέσω πίνακα τιμών για 58 euro. (Χρήση DIV, MOD)

**6.** Να γραφτεί αλγόριθμος που να αντιμεταθέτει τα περιεχόμενα δύο μεταβλητών. Να γίνει ο πίνακας τιμών για τις τιμές 5, 8. 11.

**7.** Να αναπτυχθεί αλγόριθμος που θα διαβάζει έναν τετραψήφιο αριθμό και θα επιστρέφει το άθροισμα των ψηφίων του. (Για παράδειγμα, για τον αριθμό 5236 θα ισχύει 5 + 2 + 3 + 6 = 16.)